ད་ཆར་ཨ་རི་དང་བྱང་ཀོ་རི་ཡའི་བར་དམག་འཁྲུག་ལང་ཉེན་ཆེ་བའི་མཚམས་སུ་སླེབས་ཡོད་ཅིང་།ཉི་མ་རེ་རེ་བཞིན་ཆེས་ཛ་དྲག་གི་ཕྱོགས་སུ་གོམ་པ་རེ་རེ་ཇེ་མགྱོགས་སུ་འགྲོ་བཞིན་ཡོད་པའི་གནས་ཚུལ་ཐོན་བཞིན་ཡོད།གནས་ཚུལ་འདིས་འཛམ་གླིང་ཧྲིལ་པོ་འཇིགས་སྐྲག་དང་སེམས་འཚབ་ཆེན་པོ་ཞིག་སློང་བཞིན་ཡོད་ཅིང་ཆབ་སྲིད་ཐད་ནས་གླེང་ན་ལྟ་ཚུལ་མི་འདྲ་བ་གཉིས་ཀྱི་འོག་ནས་ཐེངས་འདིའི་དམག་འཁྲུག་ལ་སེམས་འཚབ་ཡོད་པ་མཐོང་རྒྱུ་ཡོད།རྒྱ་ནག་དང་ར་ཤི་ཡ་ལྟ་བུའི་སེམས་འཚབ་དེ་ནི་ཨ་རི་ལ་སྡང་སེམས་ཞིག་གི་འོག་ནས་འབྱུང་བཞིན་ཡོད་ཅིང་གལ་ཏེ་ཨ་བྱང་བར་དམག་འཁྲུག་དངོས་སུ་བྱུང་ཚེ་སྔ་ཕྱི་ཙམ་ལས་བྱང་ཀོ་རི་ཡ་ཕམ་ཉེས་ཙམ་མ་ཟད་ཨ་མི་རི་ཀས་རྒྱལ་ཁབ་འདིའི་ནང་དུ་རྐང་པ་བརྟན་པོ་ཞིག་བཙུགས་ཏེ་ཨེ་ཤ་ཡི་འཐབ་ར་གལ་ཆེན་ཞིག་ཨ་མི་རི་ཀི་ལག་ཏུ་འཚུད་རྒྱུ་ཡིན་པ་ནི་གསལ་པོ་མཐོང་གི་ཡོད།རྒྱ་ནག་དང་ར་ཤི་ཡ་གཉིས་ལ་དོགས་ཟོན་གྱི་འཐབ་ར་སྐྲུན་དགོས་ན་རྒྱ་ཁབ་འདི་ནི་རྒྱ་ནག་དང་ར་ཤི་ཡ་གཉིས་དང་ས་འབྲེལ་ཡིན་པ་སོགས་ཀྱིས་ལྷོ་ཀོ་རི་ཡ་ལས་ཀྱང་བཟང་བ་ཡོད།ཕྱོགས་གཞན་ཞིག་ནས་རྡུལ་མཚོན་གྱི་དམག་འཁྲུག་ལང་ན་ས་འབྲེལ་དུ་ཡོད་པའི་རྒྱ་ཁབ་གཉིས་ཀྱི་མངའ་སྡེ་ཁག་ལའང་རྫས་ངན་ཁྱབ་པའི་འཇིགས་སྣང་དང་དཀའ་ངལ་ཞིག་ཡོང་རྒྱུ་ནི་གཏན་ཁེལ་ལྟ་བུ་ཡིན།འོན་ཀྱང་བྱང་ཀོ་རི་ཡ་དང་ས་ཐག་གིས་ཆོད་ཅིང་།དཔལ་འབྱོར་གྱི་འབྲེལ་ལམ་དེ་ཙམ་མེད་པའི་ཨེ་ཤ་ཡ་ཁུལ་དང་ཡུ་རོབ་ས་ཁུལ།ལྷོ་བྱང་ཨ་མི་རི་ཀ་སོགས་ཀྱིས་སེམས་འཚབ་བྱེད་སྟངས་དེ་ནི་ཐད་ཀར་རང་ཉིད་ལ་ཉེན་ཁའི་རང་བཞིན་དེ་ཙམ་མཐོང་གི་མེད་ནའང་གོ་ལ་གཅིག་རྟེན་གྱི་དཔལ་འབྱོར་ཐད་ནས་རྒྱ་ནང་གི་དཔལ་འབྱོར་ཉམས་ཉེས་དང་ཚོང་འབྲེལ་ལ་དོ་ཕོག་ཅིག་ཡོང་སྲིད་པའི་ཚོད་དཔག་ཀྱང་བྱེད་ཀྱི་ཡོད།དེ་ལས་ཀྱང་སེམས་འཚབ་དགོས་པ་དེ་ནི་ཉེས་མེད་མི་དམངས་ཤི་རྨས་དང་དཀའ་སྡུག་བསམ་མི་ཕོད་པ་ཞིག་ཡོད་འབྱུང་ཉེན་ཆེ་ཞིང་ཕྱི་ལོལོའི་ལྷོ་བྱང་ཀོ་རི་ཡའི་དམག་འཁྲུག་གི་ནང་དུ་མི་སེར་ས་ཡ་གཅིག་ལྷག་གི་ཚེ་སྲོག་ཤོར་ཡོད་ཅིང་།ཐེངས་འདིར་རྡུལ་མཚོན་གྱི་གཏོར་རྒོལ་བྱས་ཚེ་དེས་ཚེ་སྲོག་སྔ་ལྷག་འཕྲོག་རྒྱུ་མ་ཟད།ལོ་རབས་མང་པོར་དཀའ་ངལ་བཟོ་རྒྱུ་ནི་ངེས་བརྟན་ལྟ་བུ་ཆགས་ཡོད།དམངས་གཙོའི་དཔལ་ཡོན་དར་བའི་རྒྱལ་ཁབ་འདི་ཚོས་བྱང་ཀོ་རི་ཡའི་མི་མང་ལ་དམག་འཁྲུག་གི་བཟོད་དཀའ་བའི་སྡུག་བསྔལ་སྐྲུན་རྒྱུར་སེམས་འཚབ་བྱས་པ་ནི་འགྲོ་བ་མིའི་རིགས་ཀྱི་བྱམས་བརྩེ་འགན་ཁུར་དང་བསམ་པའི་དཔལ་ཡོན་གྱིས་ཕྱུག་པ་མཚོན་ཐུབ་པས་ཡིད་སྨོན་སྐྱེ་དགོས་པ་ཞིག་ལོས་ཡིན།